L’Ajuntament de Paterna col•labora amb la companyia de dansa valenciana Ananda Dansa en la preparació de la seua pròxima obra
24/09/2015

# L’Ajuntament de Paterna col•labora amb la companyia de dansa valenciana Ananda Dansa en la preparació de la seua pròxima obra

[![Càrtel de l'obra Pinoxxio d'Ananda Dansa que es representarà el pròxim 12 de desembre en el Gran Teatre](/images/noticias/2015/09/anada-dansa.jpg)](/images/noticias/2015/09/anada-dansa.jpg)

24.09.2015

Amb l’acord subscrit, el consistori cedeix l’escenari del Gran Teatre perquè Ananda Dansa assage la seua nova obra i la companyia artística realitza tres representacions gratuïtes en el municipi el segon cap de setmana de desembre

L’Ajuntament de Paterna i Ananda Dansa han firmat un conveni de col•laboració per a l’estrena de la pròxima creació d’esta companyia de dansa valenciana, que porta per títol PINOXXIO i s’estrenarà a mitjan pròxim mes de desembre.

Amb l’objectiu de col•laborar en el foment i suport de les activitats culturals de les agrupacions de la Comunitat Valenciana, el consistori ha acordat cedir l’escenari i la sala polivalent del Gran Teatre Antonio Ferrandis a Ananda Dansa perquè realitzen els assajos de la seua pròxima obra artística, sempre que no interferisca en la programació teatral i cultural d’este teatre insígnia de Paterna.

Així mateix, des del 30 de novembre al 13 de desembre, l’Ajuntament de Paterna també recolzarà el seu equip tècnic i humà als assajos generals que realitze la companyia.

Per la seua banda, Ananda Dansa es compromet a realitzar gratuïtament tres representacions a Paterna el segon cap de setmana de desembre, un assaig general el divendres 11 a les 19 hores amb públic per a alumnes de les escoles municipals de Teatre i Dansa, una estrena el dissabte a les 20:30 hores i una altra funció el diumenge a les 18 hores.

Així mateix, i en contraprestació per la col•laboració municipal, la companyia artística inserirà el logotip del Gran Teatre en tots els suports informatius, publicitaris i qualsevol tipus de cartelleria que realitze sobre eixe espectacle.

La regidora de Tradicions, Cultura i Foc, Paqui Periche ha destacat que “este conveni simbolitza l’aposta d’este equip de govern per fomentar i promocionar les produccions culturals valencianes i per impulsar el treball de les companyies del nostre territori”.